Source: http://www.bihon.ro/un-prim-pas-catre-finala/1416228
Timestamp: 2018-11-13 02:39:14+00:00

Document:
Un prim pas către finală - BIHON
13. mai 2014 22:38	 Reactualizat la:	 14. mai 2014 13:49
Baschetbaliştii de la CSM Oradea au învins Mureşul cu 80-74 în meciul întâi al semifinalei.
FOTO: CSM Oradea - BC Mures
„Putem să eliminăm Mureşul”
CSM Oradea a obţinut marti-seară o primă victorie în disputa cu BC Mureş din semifinalele turneului play-off al Ligii Naţionale de baschet masculin, după o partidă pe care a controlat-o în totalitate. Sugestiv în acest sens este faptul că orădenii s-au aflat în permanenţă în avantaj pe tabela de marcaj, cu excepţia startului de meci, pe care mureşenii l-au deschis cu un coş de trei puncte al lui Jelenic. Gazdele au trecut repede la conducere, prin Nicoară, scor 4-3 (‘3), care a făcut o partidă mare, fiind cel mai bun jucător al CSM-ului în acest meci.
Orădenii şi-au mărit apoi avantajul, câştigând lejer primul sfert, scor 22-14. Avantajul a crescut la zece puncte în sfertul secund, scor 24-14 (’11), dar oaspeţii au recuperat treptat, apropiindu-se la un singur punct, scor 26-25 (’16). Orădenii se trezesc însă la timp şi intră la pauza mare cu cinci puncte avans, după ce Subotic a marcat de la distanţă la ultimul atac, scor 36-31.
Spectacol în sfertul trei
CSM Oradea a făcut legea pe teren în sfertul trei, în care Nicoară şi Dillon au fost încântători. Ecartul în favoarea gazdelor a crescut la 15 puncte înaintea ultimului sfert, după o aruncare extraordinară reuşită de Dillon în ultima secundă, din propriul teren! CSM conducea cu 61-46 şi se părea că meciul este jucat. Orădenii şi-au mărit şi mai mult diferenţa în debutul sfertului patru, scoruri 64-48 (’31), coş Nicoară, respectiv 66-50 (’33), coş Subotic. A urmat însă o perioadă de lejeritate în apărare a gazdelor, care le-au permis mureşenilor să-şi utilizeze principala lor armă, aruncarea de la distanţă. Ivanovic şi Peciukas au punctat astfel de câte două ori, iar ecartul s-a redus simţitor, ajungând la doar cinci puncte, scor 74-69 (’39). Jucătorii lui Cristian Achim au gestionat însă cu inteligenţă finalul, lungind atacurile la limita timpului. Subotic a ieşit la rampă cu două stop-shoot-uri foarte importante în momente de cumpănă. Oaspeţii s-au apropiat la patru puncte când mai erau 15 secunde, scor 76-72, dar nimic nu se mai putea întâmpla. Markovic a transformat cu siguranţă două serii de „libere” în ultimele secunde şi CSM Oradea câştigă indubitabil primul meci. Victoria sa a fost mai clară decât o sugerează scorul final, 80-74.
Cea de-a doua partidă dintre CSM Oradea şi BC Mureş are loc miercuri, tot de la ora 18:45.
CSM Oradea – BC Mureş Târgu Mureş 80-74 (22-14, 14-17, 25-15, 19-28)
CSM Oradea: Comagic 2, Markovic 8, D. Popescu 3, Dillon 17, Subotic 11, Nicoară 21, Denison 9, Ţibîrnă, Franklin 9. Nu au jucat Paşca, Sg. Pop, Hora. Antrenor: Cristian Achim
BC Mureş: Lupusavei 1, Mladenovic 25, Peciukas 8, Ivanovic 15, Jelenic 7, Jucan, Navickas 3, Brown 15. Nu au jucat: Mihuţi, Jakab, Păltinişanu, Balazs. Antrenor: Srecko Sekulovic
Arbitri: Marius Ciulin – Mircea Şerban, Marius Podar
Descalificări pentru 5 faulturi: – / Jelenic ’40
Taguri: baschet masculin, bc mures, csm oradea, semifinale
Dispută patru meciuri în această săptămână
Richard, „Inimă de Leu”

References: CSM 
 CSM 

CSM 

CSM 
 CSM 
 CSM 
 CSM 

CSM 

CSM 
 csm